b'\n_START_ARTICLE_\nU-505\n_START_SECTION_\nZgodovina\n_START_PARAGRAPH_\nGradnja podmornice se je za\xc4\x8dela 12. junija 1940 v Hamburgu. Splovljena je bila 25. maja 1941, v uporabo nem\xc5\xa1ki Kriegsmarine pa je bila predana 26. avgusta 1941. Med letoma 1941 in 1944 je opravila dvanajst patrulj, na katerih je potopila osem ladij s skupno te\xc5\xbeo 44.962 ton. Desetega novembra 1942 je podmornico v Karibskem morju napadlo letalo Lockheed Hudson in jo te\xc5\xbeko po\xc5\xa1kodovalo, zato se je podmornica vrnila v pristani\xc5\xa1\xc4\x8de na popravilo. Tako je postala najte\xc5\xbeje po\xc5\xa1kodovana podmornica, ki se je vrnila na popravilo v doma\xc4\x8de pristani\xc5\xa1\xc4\x8de. Med popravilom in \xc4\x8dakanjem v pristani\xc5\xa1\xc4\x8du na izplutje je podmornica ve\xc4\x8dkrat postala \xc5\xbertev sabota\xc5\xbe, zato so o njej za\xc4\x8dele kro\xc5\xbeiti razli\xc4\x8dne govorice in zgodbe. Desetega oktobra 1943 je podmornica kon\xc4\x8dno brez te\xc5\xbeav izplula na odprto morje, po \xc5\xa1tirinajstih dneh patruljiranja pa jo je napadel zavezni\xc5\xa1ki ru\xc5\xa1ilec in nanjo odvrgel ve\xc4\x8d globinskih bomb. Takrat se je na podmornici zgodila tragedija: kapitan podmornice Peter Zschech se je psihi\xc4\x8dno zlomil in storil samomor tako, da se je ustrelil s pi\xc5\xa1tolo. Poveljstvo podmornice je hitro prevzel prvi \xc4\x8dastnik Paul Meyer in podmornico re\xc5\xa1il pred uni\xc4\x8denjem. Peter Zschech je tako postal znan kot prvi nem\xc5\xa1ki \xc4\x8dastnik, ki je med bitko storil samomor._NEWLINE_Kmalu zatem je bila podmornica ponovno na morju. \xc4\x8cetrtega junija 1944 je podmornica patruljirala v bli\xc5\xbeini Kanarskih otokov, ko jo je ob 11:09 odkrila skupina za lov na podmornice. Podmornico so napadli z letali in globinskimi bombami. Med napadom je bila podmornica tako po\xc5\xa1kodovana, da se je morala dvigniti na povr\xc5\xa1ino, kjer so jo nato napadli \xc5\xa1e z avtomatskim oro\xc5\xbejem. Kapitan podmornice je slabo ocenil po\xc5\xa1kodbe na podmornici in zato prehitro dal ukaz za evakuacijo plovila. Ta je bila izvedena tako hitro, da je strojnik pozabil izklopiti motorje, zato je podmornica potem, ko jo je zapustila posadka, plula naprej. Ker pa je imela zataknjeno krmilo, je kro\xc5\xbeila v krogih. Ko so zavezniki opazili, da je podmornica zapu\xc5\xa1\xc4\x8dena in se kljub po\xc5\xa1kodbam \xc5\xa1e vedno dr\xc5\xbei na gladini, so nanjo poslali odpravo, ki je odstranila razstrelivo, zaprla ventile in za silo popravila najhuj\xc5\xa1e po\xc5\xa1kodbe. Skupina je iz podmornice odnesla tudi Enigmo ter vse pomembne dokumente in \xc5\xa1ifrirne knjige. Nato so podmornico odvlekli na Bermude, akcija re\xc5\xa1evanja podmornice U-505 je postala najbolj strogo varovana skrivnost druge svetovne vojne, saj Nemci niso smeli izvedeti, da so Ameri\xc4\x8dani v podmornici zaplenili popolnoma nepo\xc5\xa1kodovano Enigmo in \xc5\xa1ifrirne knjige._NEWLINE_Do konca vojne so Ameri\xc5\xa1ki in\xc5\xbeenirji podmornico temeljito preiskali ter njene tehni\xc4\x8dne re\xc5\xa1itve uporabili na ameri\xc5\xa1kih podmornicah. Po vojni so podmornico nameravali uporabiti kot tar\xc4\x8do za torpeda ali pa za staro \xc5\xbeelezo. Na \xc5\xbeeljo ljubiteljev tehnike je ameri\xc5\xa1ka mornarica leta 1954 podmornico podarila muzeju znanosti in industrije v Chicagu, kjer si jo je mo\xc5\xbeno ogledati \xc5\xa1e danes.'